CELEX: 32022D0624
Language: lt
Date: 2022-04-12 00:00:00
Title: Komisijos įgyvendinimo sprendimas (ES) 2022/624 2022 m. balandžio 12 d. kuriuo nutraukiama antidempingo priemonių, taikomų tam tikriems importuojamiems Rusijos kilmės plokštiems karštojo valcavimo produktams iš geležies, nelegiruotojo plieno ar kito legiruotojo plieno, dalinė tarpinė peržiūra

2022 4 13   
               
               
                  LT
               
               
                  Europos Sąjungos oficialusis leidinys
               
               
                  L 115/185
               
            
         KOMISIJOS ĮGYVENDINIMO SPRENDIMAS (ES) 2022/624
         2022 m. balandžio 12 d.
         kuriuo nutraukiama antidempingo priemonių, taikomų tam tikriems importuojamiems Rusijos kilmės plokštiems karštojo valcavimo produktams iš geležies, nelegiruotojo plieno ar kito legiruotojo plieno, dalinė tarpinė peržiūra
         EUROPOS KOMISIJA,
         atsižvelgdami į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 9 straipsnio 1 dalį,
         kadangi:
         1.   PROCEDŪRA
         
         1.1.   Galiojančios priemonės
         
         
                     (1)
                  
                  
                     Įgyvendinimo reglamentu (ES) 2017/1795 (2) (toliau – pradinis reglamentas) Europos Komisija (toliau – Komisija) tam tikriems importuojamiems, inter alia, Rusijos kilmės plokštiems valcavimo produktams iš geležies, nelegiruotojo plieno ar kito legiruotojo plieno, suvyniotiems arba nesuvyniotiems į ritinius (įskaitant supjaustytus nustatyto ilgio atkarpomis ir siauras juostas), po karštojo valcavimo toliau neapdorotiems, neplakiruotiems, nepadengtiems arba neapvilktiems (toliau – peržiūrimasis produktas) nustatė galutinį antidempingo muitą.
                  
               1.2.   Prašymas atlikti peržiūrą
         
         
                     (2)
                  
                  
                     Komisija gavo prašymą atlikti dalinę tarpinę peržiūrą pagal Reglamento (ES) 2016/1036 (toliau – pagrindinis reglamentas) 11 straipsnio 3 dalį. Prašymą atlikti peržiūrą Sąjungos gamintojų vardu pateikė „Eurofer“ (toliau – pareiškėjas); prašyta išnagrinėti tik su vienu Rusijos eksportuojančiu gamintoju „PAO Severstal“ (toliau – „Severstal“) susijusį dempingą.
                  
               
                     (3)
                  
                  
                     Pradiniu reglamentu nustatytas muitas yra fiksuoto dydžio 17,6–96,5 EUR/t muitas, taikomas importuojamiems atskirai nurodytų eksportuojančių Rusijos gamintojų produktams, o importuojamiems visų kitų Rusijos bendrovių produktams taikoma 96,5 EUR/t muito norma. Iš „Severstal“ importuojamiems produktams nustatytas 17,6 EUR/t galutinis antidempingo muitas.
                  
               1.3.   Dalinės tarpinės peržiūros inicijavimas
         
         
                     (4)
                  
                  
                     Komisija nusprendė inicijuoti dalinę tarpinę peržiūrą pagal pagrindinio reglamento 11 straipsnio 3 dalį ir nagrinėti tik su „Severstal“ susijusį dempingą. 2021 m. sausio 18 d. Komisija Europos Sąjungos oficialiajame leidinyje (3) paskelbė pranešimą (toliau – pranešimas apie inicijavimą).
                  
               
                     (5)
                  
                  
                     Peržiūros tiriamasis laikotarpis buvo 2020 m. sausio 1 d.–gruodžio 31 d.
                  
               1.4.   Suinteresuotosios šalys
         
         
                     (6)
                  
                  
                     Pranešime apie inicijavimą Komisija paragino „Severstal“ ir su ja susijusias bendroves per nustatytą terminą pateikti klausimyno atsakymus. Ji konkrečiai pranešė pareiškėjui ir eksportuojančios šalies valdžios institucijoms apie tyrimo inicijavimą ir paragino juos dalyvauti tyrime. Komisija taip pat paragino kitas šalis pranešti apie save ir pareikšti savo nuomonę, jei jų veikla ir peržiūrimasis produktas yra objektyviai susiję.
                  
               2.   PRAŠYMO ATSIĖMIMAS IR TYRIMO NUTRAUKIMAS
         
         
                     (7)
                  
                  
                     2022 m. kovo 18 d. pareiškėjas pranešė Komisijai, kad atsiėmė prašymą atlikti dalinę tarpinę peržiūrą.
                  
               
                     (8)
                  
                  
                     Pagal pagrindinio reglamento 9 straipsnio 1 dalį tyrimas gali būti nutrauktas, jei atsiimamas prašymas ir jeigu nutraukiant tyrimą neprieštaraujama Sąjungos interesams.
                  
               
                     (9)
                  
                  
                     Atliekant tyrimą nenustatyta jokių aplinkybių, rodančių, kad peržiūros tyrimo nutraukimas prieštarautų Sąjungos interesams.
                  
               
                     (10)
                  
                  
                     Komisija padarė išvadą, kad dalinė tarpinė peržiūra, per kurią nagrinėjamas tik „Severstal“ vykdomas dempingas, turėtų būti nutraukta nekeičiant galiojančių priemonių.
                  
               3.   FAKTŲ ATSKLEIDIMAS
         
         
                     (11)
                  
                  
                     Komisija suinteresuotosioms šalims pranešė apie ketinimą nutraukti tyrimą, nes prašymas buvo atsiimtas, ir paragino suinteresuotąsias šalis pateikti pastabų. Nė viena suinteresuotoji šalis nutraukimui neprieštaravo.
                  
               
                     (12)
                  
                  
                     Šis sprendimas atitinka pagal pagrindinio reglamento 15 straipsnio 1 dalį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Dalinė tarpinė peržiūra dėl dempingo muito, taikomo tam tikriems importuojamiems Rusijos kilmės plokštiems valcavimo produktams iš geležies, nelegiruotojo plieno ar kito legiruotojo plieno, suvyniotiems arba nesuvyniotiems į ritinius (įskaitant atraižas ir siauras juostas), po karštojo valcavimo toliau neapdorotiems, neplakiruotiems, nepadengtiems arba neapvilktiems, kurių KN kodai šiuo metu yra 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (TARIC kodas 7225191090), 7225 30 90, ex 7225 40 60 (TARIC kodas 7225406090), 7225 40 90, ex 7226 19 10 (TARIC kodai 7226191091 ir 7226191095), 7226 91 91 ir 7226 91 99, nutraukiama.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. balandžio 12 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 176, 2016 6 30, p. 21.
         
            (2)  Komisijos įgyvendinimo reglamentas (ES) 2017/1795, 2017 m. spalio 5 d. kuriuo tam tikriems importuojamiems Brazilijos, Irano, Rusijos ir Ukrainos kilmės plokštiems karštojo valcavimo produktams iš geležies, nelegiruotojo plieno ar kito legiruotojo plieno nustatomas galutinis antidempingo muitas ir baigiamas tyrimas dėl tam tikrų importuojamų Serbijos kilmės plokščių karštojo valcavimo produktų iš geležies, nelegiruotojo plieno ar kito legiruotojo plieno (OL L 258, 2017 10 6, p. 24).
         
            (3)  OL C 18, 2021 1 18, p. 36.